VLADA REPUBLIKE HRVATSKE

Ministarstvo gospodarstva

KLASA: 402-01/14-01/11

URBROJ: 526-04-01-02-01/3-14-1

Zagreb, 20. siječnja 2014.

**O B J A V LJ U J E**

**OTVORENI JAVNI POZIV**

iz programa

**Razvoj energetskog sustava**

**Program poticanja razvoja energetskog sustava za 2014. godinu**

**MJERA: A Državne potpore za energetsku učinkovitost i obnovljive**

**izvore energije**

**AKTIVNOST A1: POTPORE ZA ENERGETSKU UČINKOVITOST -**

**POMOĆI UNUTAR OPĆE DRŽAVE**

**Datum objave: 27. siječnja 2014**

1. **PREDMET I TRAJANJE OTVORENOG JAVNOG POZIVA**

Predmet ovoga Otvorenog javnog poziva je dodjela potpore Ministarstva gospodarstva (u daljnjem tekstu: Ministarstvo) za aktivnost **A1** Potpore za energetsku učinkovitost - Pomoći unutar opće države.

Poziv je otvoren danom objave javnog poziva na mrežnim stranicama Ministarstva gospodarstva ([www.mingo.hr](http://www.mingo.hr) ).

1. **CILJEVI I PRIORITETI OTVORENOG JAVNOG POZIVA**

Prioritet ovoga Otvorenog javnog poziva je da se kroz pomoć proračunima jedinica lokalne i područne (regionalne) samouprave, odnosno njihovim proračunskim korisnicima, potakne korištenje i razvoj energetske učinkovitosti i korištenje obnovljivih izvora energije.

Ciljevi ovoga Otvorenog javnog poziva su:

• Ojačati energetsku učinkovitost na području jedinica lokalne i područne (regionalne) samouprave, uz osiguranje zadovoljenja energetskih potreba i ostvarenja ušteda u proračunu za rashode za energiju;

• Izgradnja kapaciteta za kontinuirano i samoodrživo gospodarenje energijom;

• Poboljšanje energetske učinkovitosti javne rasvjete;

• Uvođenje programskog alata za praćenje i analizu potrošnje energije.

1. **IZNOS SREDSTAVA**

Davatelj pomoći je Ministarstvo gospodarstva.

Sredstva za dodjelu pomoći temeljem ovoga Otvorenog javnog poziva osigurana su unutar proračuna Ministarstva gospodarstva, Programa 3204 - Razvoj energetskog sustava i gospodarenja mineralnim sirovinama, Aktivnosti A560063 - Državne potpore za energetsku učinkovitost i obnovljive izvore energije, računskoj stavci 3631 - Tekuće pomoći unutar opće države, u iznosu od **7.500.000,00 kn (sedam milijuna pet stotina tisuća kuna)**.

1. **KORISNICI KOJIMA JE OTVORENI JAVNI POZIV NAMIJENJEN**

Ovaj Otvoreni javni poziv namijenjen je jedinicama lokalne i područne (regionalne) samouprave (općinama, gradovima i županijama) kao i njihovim proračunskim korisnicima, čije financijske planove konsolidiraju nadležni proračuni JLP(R)S-e, a koji su navedeni u Registru proračunskih korisnika Ministarstva financija.

**UPUTE ZA PODNOŠENJE PRIJAVE**

1. **UVJETI ZA PODNOŠENJE PRIJAVE**

Prijavu mogu podnijeti:

Jedinice lokalne i područne (regionalne) samouprave, općine, gradovi i županije, kao i njihovi proračunski korisnici, čije financijske planove konsolidiraju nadležni proračuni JLP(R)S-e, a koji su navedeni u Registru proračunskih korisnika Ministarstva financija.

Ukoliko su dobivene potpore po istom projektu od nekih drugih davatelja potpore ili Ministarstva gospodarstva, zbroj svih potpora ne smije preći 100% vrijednost prijavljenog projekta.

1. **PRIHVATLJIVE PROJEKTNE AKTIVNOSTI, PRIHVATLJIVI I NEPRIHVATLJIVI TROŠKOVI I KRITERIJI ZA RASPODJELU**

Prihvatljive projektne aktivnosti su:

OSNOVNE PROJEKTNE AKTIVNOSTI:

1) Ulaganje u razvoj, nabavu novih tehnologija i nove tehnološke opreme kojima se osigurava ušteda energenata iz obnovljivih izvora energije, kao i zamjena fosilnih energenata energentima iz obnovljivih izvora energije,

2) Izgradnja kapaciteta za kontinuirano i samoodrživo gospodarenje energijom,

3) Priprema i izrada projektne dokumentacije za objekte u kojima će se provesti energetska obnova;

4) Uvođenje programskog rješenja i alata za praćenje i analizu potrošnje energije.

5) Uvođenje sustava upravljanja kvalitetom, normi i znakova kvalitete;

6) Marketinške aktivnosti za poticanje energetske učinkovitosti i korištenja obnovljivih izvora

energije.

Prihvatljivi troškovi su:

1) Svi troškovi vezani uz strojeve, uređaje, opremu, mjernih uređaja i kontrolnih uređaja za energetsku učinkovitost;

2) Troškovi vezani uz izvođenje radova na objektima, koji osiguravaju smanjenje

energetskih troškova, povećavaju energetsku učinkovitost i certificiranje objekata;

3) Svi troškovi vezani uz nabavu računalne opreme i računalnih programa za praćenje

analize potrošnje energije;

4) Svi troškovi vezani uz razvojno istraživanje energetske učinkovitosti i korištenje

obnovljivih izvora energija;

5) Svi troškovi vezani uz stručno osposobljavanje zaposlenih za primjenu novih znanja na području energetike i energetske učinkovitosti;

6) Svi troškovi vezani uz pripremu, uvođenje i certificiranje sustava energetske učinkovitosti.

Neprihvatljivi troškovi su:

1) Priprema i izrada projektne dokumentacije koja koristi fosilna goriva kao energent, kao i tehnološka oprema koja koristi fosilna goriva kao energent.

2) Troškovi nastali prije datuma potpisivanja Ugovora o dodjeli pomoći (datum potpisa

zadnjeg potpisnika);

3) Nabava rabljene opreme;

4) Nabava/kupovina/najam vozila;

5) Najam opreme;

6) Potrošni materijal, nabava/kupovina sirovina/repromaterijala;

7) Sitni inventar, redovni materijalni troškovi, kontrolni audit, kontrolni nadzor;

8) Web-hosting;

9) Troškovi reprezentacije;

10) Porez na dodanu vrijednost.

KRITERIJI ZA RASPODJELU POMOĆI ZA ENERGETSKU UČINKOVITOST - POMOĆI UNUTAR OPĆEG PRORAČUNA:

Usklađenost i doprinos provedbi Zakona o učinkovitom korištenju energije u neposrednoj potrošnji (Narodne novine br. 152/08, 55/12) i Nacionalnog programa energetske učinkovitosti Republike Hrvatske za razdoblje 2008.-2016. ([www.mingo.hr](http://www.mingo.hr) ).

1. **IZNOSI, INTENZITET POMOĆI I NAČIN ISPLATE**

Najveći iznos potpore može iznositi 200.000,00 kuna.

Od ukupno prihvatljivih troškova može se odobriti najviše 75% prihvatljivih troškova.

Dodijeljena sredstva predstavljat će iznos od 75% sredstava koje će podnositelj prijave morati opravdati u 100% iznosu.

U okviru javnog poziva za dodjelu pomoći **svakom pojedinačnom podnositelju prijave može se dodijeliti samo jedna pomoć.**

1. **PODNOŠENJE PRIJAVE ZA DODJELU POMOĆI**

Prijava za dodjelu pomoći podnosi se putem Prijavnog obrasca, a uz ispunjeni obrazac obavezno se prilaže i tražena dokumentacija.

**Prijava (Prijavni obrazac s traženom dokumentacijom) se podnosi u originalu** na adresu:

**MINISTARSTVO GOSPODARSTVA**

**"Prijava na javni poziv - državne potpore za energetsku učinkovitost i obnovljive izvore energije - JLPRS"**

**Ulica grada Vukovara 78**

**10000 ZAGREB**

Vanjska omotnica mora sadržavati i puno ime i adresu podnositelja prijave..

1. **DOKUMENTACIJA KOJA SE DOSTAVLJA UZ PRIJAVU:**

Podnositelji su dužni dostaviti sljedeću dokumentaciju:

1. ispunjeni Prijavni obrazac

2. Originalne ili javno-bilježnički ovjerene ponude za projektne aktivnosti za koje se traže sredstva potpore.

**Sva dokumentacija koja zahtijeva potpis mora biti potpisana od strane osoba ovlaštenih za zastupanje podnositelja prijave.**

1. **ROK ZA PODNOŠENJE PRIJAVE I ODABIR PROJEKATA IZ JAVNOG POZIVA**

Javni poziv otvoren je do iskorištenja sredstava po pravovaljanim zahtjevima, zaprimljenim po redoslijedu u pisarnici Ministarstva gospodarstva.

Povjerenstvo iz točke 11. ovoga javnog poziva odlučuje o pristiglim prijavama odnosno uredno zaprimljenoj dokumentaciji redoslijedom kojim su zaprimljeni.

1. **POVJERENSTVO ZA ODABIR PRISTIGLE DOKUMENTACIJE I ODABIR PROJEKATA IZ JAVNOG POZIVA**

U cilju odobravanja projekata temeljem ovog Javnog poziva Ministarstvo gospodarstva rješenjem imenuje povjerenstvo.

1. **NADZOR**

**Korisnici kod kojih se prilikom kontrole utvrdi nenamjensko trošenje sredstava, bit će dužni vratiti dodijeljena sredstva te će ih se uvrstiti na popis korisnika koji nisu namjenski koristili sredstva.**

**Ukoliko korisnici ne izvrše sve obveze preuzete Ugovorom o dodjeli pomoći, prijavnim obrascem, ovim Otvorenim javnim pozivom i dokumentacijom koja je sastavni dio ovog Otvorenog javnog poziva, Ministarstvo gospodarstva će zatražiti povrat nenamjenski odnosno neopravdano iskorištenih sredstava.**

1. **ZAKLJUČNE ODREDBE**

**Ministarstvo gospodarstva zadržava pravo izmjena i dopuna ovoga Otvorenog javnog poziva.** Eventualne izmjene i dopune Otvorenog javnog poziva objavit će se na mrežnim stranicama Ministarstva gospodarstva ([www.mingo.hr](http://www.mingo.hr)).

Dodatne informacije vezano uz predmetni poziv mogu se dobiti slanjem upita na e-mail adresu:

[oieik@mingo.hr](mailto:oieik@mingo.hr) .

MINISTAR

Ivan Vrdoljak